In nomine sanctæ et individuæ trinitatis, Karolus Dei gratia rex. Quidquid pro Dei sanctorumque amore et reverentia efficere satagimus, profuturum nobis ad præsentis vitæ curricula felicius transigenda, et ad futuræ beatudinis præmia facilius obtinenda non dubitamus. Comperiat igitur omnium fidelium sanctæ Dei ecclesiæ nostrorumque præsentium ac futurorum solertia, quia ob Dei amorem et beati Martini, egregii confessoris atque pontificis, reverentiam, ad deprecationem carissimi nobis Hugonis, reverendi ejusdem beati Martini cœnobii abbatis, in divæ recordationis genitoris nostri Hludovici excellentissimi Augusti et genitricis nostræ Judith, gloriosæ imperatricis, eleemosynam et nostram, seu amantisimæ nobis conjugis Hermintrudis gloriosæ reginæ atque prolis nostræ, complacuit serenitati nostræ quamdam fisci nostri cellam, nomine Capleiam, in pago Tornodrinsi, super fluvium Sedenæ sitam, in honorem sancti Lupi confessoris dedicatam, cum omnibus sibi pertinentibus rebus et mancipiis, eidem beatissimo egregio confessori atque pontifici, in usus congregationis clericorum in ejus cœnobio Deo jugiter famulantium, largiri, et largiendo perpetim habendam confirmare. Unde hoc altitudinis nostræ præceptum fieri, eidemque sancto loco dari jussimus, per quod præfatam cellam cum omnibus villulis et appendicibus suis, tam in eodem pago quam in Avalensi, in villa Neriniaco et Ultisiaco, et in pago Augustodunensi, in villa Guisio, et in aliis villulis ad eamdem cellam juste pertinentibus, cum ecclesiis, domibus, ædificiis, vineis et silvis, pratis, pascuis, aquis aquarumve decursibus, farinariis, mancipiis utriusque sexus desuper commanentibus, vel ad easdem res juste et legaliter pertinentibus, plenaque integritate in usus et stipendia ejusdem congregationis deputamus; ita ut easdem res præfata congregatio aliis suis rebus uniat, et pro suo libitu absque alicujus contradictione obtineat atque possideat; et nulli rectorum ejusdem cœnobii liceat ex eisdem rebus quicquam minuere, aut subtrahere, aut in alios præter quos constituimus usus retorquere, ut pro absolutione peccaminum præfati genitoris et genitricis nostræ nostrorumque, conjugis et prolis, totiusque regni nostri statu Dei misericordiam jugiter exorent, et quotidie unaquaque septem horarum canonicarum secundum consuetudinem expleta, unum septem psalmorum pœnitentialium ordinabiliter cum tribus capitulis et collecta, nostris futurisque temporibus decantent. Ut autem hæc largitionis nostræ auctoritas inviolabilem obtineat firmitatem, manu propria eam subter firmavimus, et impressione bullæ nostræ sigillari jussimus. Signum KAROLI gloriosissimi regis. FROTCARIUS notarius, ad vicem Goslini recognovit. Datum VI calendas januarias, indictione prima, anno XXVIII regnante Carolo gloriosissimo rege. Actum in monasterio Sancti-Germani Autissiodorensis, in Dei nomine feliciter.